মুসলিমদের ব্রাহ্মণবাদ বিজয়

**ব্রাহ্মণবাদ বিজয়** ছিল ব্রাহ্মণবাদ দুর্গে সিন্ধুর বাহিনীর উপর উমাইয়া বাহিনী কর্তৃক আরোপিত একটি সামরিক অবরোধ। ছয় মাস অবরোধের পর উমাইয়ারা সফলভাবে দুর্গটি জয় করে।

## পটভূমি
উমাইয়া সেনাপতি মুহাম্মাদ বিন কাসিম দেবল নগরী জয় করেন। এই শহরটি সিন্ধুর ব্রাহ্মণ রাজবংশের শাসক রাজা দাহিরের অধীনস্থ ছিল। দেবল দখলের মাধ্যমে গোটা সিন্ধু অঞ্চলে উমাইয়াদের শক্ত ভিত্তি স্থাপিত হয়। দেবলের পর উমাইয়া বাহিনী তুলনামূলকভাবে খুব বেশি প্রতিরোধের সম্মুখীন না হয়ে নীরুন ও সেহওয়ান নগরী দখল করে। এরপর উমাইয়া বাহিনী রাওয়ার দুর্গের দিকে অগ্রসর হয়। সেখানে রাজা দাহিরের প্রধান বাহিনী তাদের মুখোমুখি হয় এবং উভয় পক্ষের মধ্যে তীব্র যুদ্ধ সংঘটিত হয়। দীর্ঘ সংঘর্ষের পর সিন্ধুর বাহিনী পরাজিত হয় এবং এই যুদ্ধে রাজা দাহির নিহত হন। রাওয়ার দুর্গের পতনের পর উমাইয়া বাহিনী আরো অগ্রসর হয়ে অরোর দুর্গের দিকে যায়। এই দুর্গ প্রতিরোধে নেতৃত্ব দেন রাজা দাহিরের বিধবা রানি। তিনি নিজের বাহিনী নিয়ে দুর্গ রক্ষার চেষ্টা করেন এবং উমাইয়া বাহিনীর বিরুদ্ধে প্রতিরোধ গড়ে তোলেন। কিন্তু দীর্ঘ অবরোধের পর শেষ পর্যন্ত দুর্গটি উমাইয়াদের দখলে চলে যায়। দুর্গ পতনের পর রাজা দাহিরের বিধবা স্ত্রী বন্দী হওয়া এড়ানোর জন্য জৌহর (আত্মাহুতি) সম্পন্ন করেন।

## বিজয়
অরোর বিজয়ে পর উমাইয়া বাহিনী ব্রাহ্মণাবাদের দিকে অগ্রসর হয়। এই নগরের প্রতিরোধের দায়িত্বে ছিলেন রাজা দাহিরের পুত্র জয় সিংহ। মুহাম্মাদ বিন কাসিম ব্রাহ্মণাবাদ দুর্গের প্রহরীদের সামনে তিনটি শর্ত পেশ করেন: ইসলাম গ্রহণ করা, আত্মসমর্পণ করে জিজিয়া প্রদান করা অথবা যুদ্ধের মুখোমুখি হওয়া। দুর্গে প্রায় ৪০,০০০ সৈন্য ছিল বলে উল্লেখ করা হয়, যদিও ইতিহাসবিদদের মতে এই সংখ্যা অতিরঞ্জিত। যুদ্ধের পরিস্থিতি সৃষ্টি হলে মুহাম্মাদ দুর্গ ঘেরাও করে একটি পরিখা খননের নির্দেশ দেন, যাতে প্রতিরক্ষা আরো সুদৃঢ় করা যায় এবং শত্রুর আকস্মিক আক্রমণ ঠেকানো সম্ভব হয়। দুর্গের সৈন্যরা প্রতিদিন বেরিয়ে এসে মুসলিম বাহিনীর উপর আক্রমণ চালাত। ফলে পরিখা ও দুর্গপ্রাচীরের মাঝের স্থানটি একপ্রকার নিয়মিত যুদ্ধক্ষেত্রে পরিণত হয়। মুসলিমদের নিক্ষেপযন্ত্র ও গোলাবর্ষণকারী অস্ত্র দুর্গপ্রাচীরের নিকটে পৌঁছাতে পারছিল না, যার ফলে কার্যকরভাবে প্রাচীর ভাঙা সম্ভব হচ্ছিল না। এদিকে দীর্ঘ অবরোধের ফলে মুহাম্মাদের রসদ কমে আসতে শুরু করে, যা তাকে উদ্বিগ্ন করে তোলে।

জয় সিংহ তখন ব্রাহ্মণাবাদে অবস্থান করছিলেন না; তবে তিনি বাইরে থেকে দুর্গরক্ষীদের সহায়তা করছিলেন এবং মুসলিম বাহিনীর রসদ সরবরাহের পথ রুদ্ধ করার চেষ্টা করছিলেন। এই পরিস্থিতি মোকাবিলায় মুহাম্মাদ বানানাহ ইবনে কান্তালাহকে জয় সিংহকে প্রতিহত করার জন্য প্রেরণ করেন। মুসলিম বাহিনীর অগ্রযাত্রার সংবাদ পেয়ে জয় সিংহ তাঁর পরিবারসহ সরে যান। এর ফলে সিন্ধু বাহিনীর ধারাবাহিক আক্রমণ থেকে মুক্ত হয়ে মুহাম্মদ বিন কাসিম সম্পূর্ণ মনোযোগ দুর্গ অবরোধের দিকে দিতে সক্ষম হন।

ক্রমশ দুর্গের ভেতরের অবস্থা সংকটাপন্ন হয়ে ওঠে। দীর্ঘ ছয় মাস অবরোধ চলার পর অবশেষে ব্রাহ্মণাবাদ দুর্গ পতিত হয়। যুদ্ধক্ষম সব সৈন্য নিহত হয়, যাদের সংখ্যা প্রায় ৬,০০০ থেকে ৮,০০০ বলে উল্লেখ করা হয়। তবে কারিগর, ব্যবসায়ী ও সাধারণ অধিবাসীদের জান ও মালের নিরাপত্তা দেওয়া হয়।

এই অভিযানে মুহাম্মাদ রাজা দাহিরের আরেক বিধবা রানি লান্দি ও তাঁর দুই কন্যা সূর্য দেবী ও পর্মল দেবীকে বন্দি করেন।

## পরবর্তী অবস্থা
এরপর মুহাম্মাদ বিন কাসিম ব্রাহ্মণাবাদের প্রশাসনিক দায়িত্ব সেখানকার স্থানীয় অধিবাসীদের হাতেই ছেড়ে দেন এবং শহরে মুসলিম সৈন্য মোতায়েন করে একটি শক্তিশালী গ্যারিসন স্থাপন করেন। এতে শহরের শাসনব্যবস্থা পূর্বের ন্যায় স্থানীয়দের দ্বারা পরিচালিত হলেও সামরিক নিয়ন্ত্রণ উমাইয়া কর্তৃপক্ষের অধীনেই রয়ে যায়।।এরপর মুহাম্মদ তার বিজয় অভিযানের অংশ হিসেবে সিন্ধুর রাজধানী অরোর (আরোর) দখল করতে সক্ষম হন। অরোর ছিল সিন্ধু রাজ্যের রাজনৈতিক ও প্রশাসনিক কেন্দ্র এবং এই নগরীর পতনের মাধ্যমে সিন্ধুতে ইসলামি শাসন প্রতিষ্ঠার প্রক্রিয়া পরিপূর্ণতা লাভ করে।

## তথ্যসূত্র


## সূত্র

* Rohit Manglik (2023), History of India from the Earliest Time.https://www.google.ae/books/edition/History_of_India_from_the_Earliest_Time/DlMzEQAAQBAJ?hl=ar&gbpv=1&dq=Brahmanabad+Jai+Singh&pg=PA285&printsec=frontcover

* Gobind Khushalani (2006), Chachnamah Retold : An Account Of The Arab Conquest Of Sindh.https://www.google.ae/books/edition/Chachnamah_Retold_An_Account_Of_The_Arab/8Wp6otInFcAC?hl=ar&gbpv=1&dq=Brahmanabad+six+month&pg=PA148&printsec=frontcover

* Gurcharn Singh Sandhu (2000), A Military History of Ancient India.https://books.google.ae/books?redir_esc=y&hl=ar&id=0yXcAAAAMAAJ&focus=searchwithinvolume&q=40%2C000+soldiers

বিষয়শ্রেণী:উমাইয়া খিলাফত জড়িত লড়াই
বিষয়শ্রেণী:পাকিস্তানে ইসলাম